
«Després de nosaltres». Dramatúrgia de Jumon Erra. Música de Miquel Tejada. Intèrprets: Júlia Jové i Xavi Navarro. Música i veu en directe: Andrea Mir. Producció executiva: Sem Pons. Ajudantia de producció: Maria Antolín. Escenografia i vestuari: Joana Martí. Ajudantia d'escenografia: Guillem Sánchez Garcia. Construcció d'escenografia: Albert Ventura i Enric Naudí. Moviment: Pol Roselló. Cap tècnic: Francesc Bonet. Il·luminació: Sylvia Kuchinow. Espai sonor: Cesc Casanovas. Comunicació: Rubén Garcia i Martí Rossell. Disseny gràfic: Andreu Rami. Distribució: Clara Badia. Administració: Natàlia Obiols. Cap de sala: Jesús Aymerich. Taquilla: Berta Ramírez. Adjunt de direcció en pràctiques: Marc Carbonell (Col·legi del Teatre). Adjunt de producció en pràctiques i regidoria: Xavier Peramiquel (Universitat de Barcelona). Fotografia: Sergi Panizo. Vídeos d'escena: Gusto Audiovisual. Videoclip: 119 Media. Amb el suport de l'ICEC - Generalitat de Catalunya. Agraïments: Lluís Azorín, Centre Moral i Cultural del Poblenou, La Virgueria,  Teatre Poliorama, Cassandra Projectes Artístics, Joan Segura i Sílvia Abril. Producció de Teatre Texas i La Santa Pepa amb el Grec Festival de Barcelona 2026. Direcció musical: Miquel Tejada. Direcció: Jumon Erra. Estrena: Espai Texas, Barcelona, Festival Grec 2026. Del 30 de juliol al 2 d'agost 2026. Reestrena: Espai Texas, Barcelona. Del 22 de setembre al 15 de novembre 2026.

¿Per què han plorat?

El cineasta i crític francès Éric Rohmer (Jean-Marie Maurice Scherer, Tula, Corresa, Nova Aquitània, França, 1920 - París, 2010) es va acostar al teatre amb una única peça: «Le Trio en mi bémol», el 1987, on retrata la relació entre una parella que ja fa temps que han trencat, però continua trobant-se a casa d'ell. Una versió cinematogràfica de l'obra teatral es va haver d'esperar fins al 2022 —fa quatre dies— de la mà de la directora portuguesa Rita Azevedo Gomes que introdueix en la trama un director que intenta rodar l'obra de Rohmer.


No hi ha cinema en el musical «Després de nosaltres», del dramaturg i director Jumon Erra i la composició musical de Miquel Tejada, però sí que hi ha una volguda mirada al clàssic d'Éric Rohmer amb la parella protagonista, aquí anomenats Lena i Adrià, que interpreten Júlia Jové i Xavi Navarro, un duet que s'assembla, per aires dels temps, al que formen Pau Vinyals i Judit Colomer amb l'obra «Tendrament» —que ha passat de la Sala Beckett a l'Akadèmia Teatre— perquè les dues parelles d'intèrprets ho són també a la vida real, cosa que afegeix un to mig neorealista dins la ficció del musical «Després de nosaltres».


L'actriu Júlia Jové i l'actor Xavi Navarro han coincidit en algun cas formant part del repartiment d'un mateix espectacle, com en la penúltima versió del musical «Mar i cel» que Dagoll Dagom va remuntar al Teatre Victòria la temporada 2014-2015. I d'allí ve, sembla, la relació que la parella manté fins a avui. Una picada d'ullet a l'apadrinament de Dagoll Dagom és quan, entre el repertori original del musical de petit format, taral·legen l'emblemàtica peça «Per què he plorat?» i la Lena confessa a l'Adrià, irònicament, que deu ser l'única catalana que no ha vist el musical.


«Després de nosaltres» parteix del mateix fil que va marcar el cineasta Éric Rohmer en la seva obra teatral: la parella ho ha deixat de ser fa temps, però mantenen un relació d'amistat amb visites inesperades d'ella a casa d'ell cada dos per tres que serveixen per destapar la situació que viuen cadascú pel seu compte, sense entrar gaire en segons quins detalls, sense contaminar les trobades parlant de la feina o les precupacions personals, sinó simplement mantenint el contacte en una mena d'autoajuda compartida que amaga en el fons la incertesa sobre l'oportunitat de recuperar o no la relació estable que mantenien.


El musical s'explica, sobretot, amb les lletres de les peces musicals, però hi ha també una bona part de diàlegs que sempre són freds, entretallats, sense respostes clares, com si topessin amb un mur infranquejable o una cuirassa protectora dels dos. Ell, l'Adrià, és compositor de bandes sonores sense gaire èxit, de moment. Ella, la Lena, porta les regnes d'un festival musical que l'obliga a trepitjar molts aeroports. Ell manté un parèntesi d'altres  relacions. Ella es vanta d'haver-ne encetat més d'una i acaba confessant que viu amb un antic amic dels dos.


La gelosia —un element que ja hi era en Éric Rohmer— plana per damunt de les trobades inesperades. La pretesa relació gai de l'Adrià amb el productor musical que finalment li ha acceptat una banda sonora —canvi de paper amb una gorra de la mateixa actriu Júlia Jové— marca un impasse entre el passat i el futur de la parella. La caiguda en un pou fosc autodestructiu de la Lena desperta les antigues passions entre els dos. ¿Hi haurà final feliç? Ah, “chi lo sa”...!


El dramaturg Jumon Erra (autor també del musical «Un refugi al sol», que repeteix aquesta temporada a la Sala Versus Glòries) inclou un element sorpresa en la trama de «Després de nosaltres» que aporta un flaix novament neorealista de teatre dins el teatre amb l'aparició d'una parella paral·lela, l'acomodadora de la sala i l'acomodador de la porta —samarretes negres de l'Espai Texas d'uniforme— i que contrasta entre la reflexió existencial de la parella protagonista del musical i la reflexió més terrenal de la parella nouvinguda que, per descomptat, interpreten igualment Júlia Jové i Xavi Navarro, amb un canvi de registre que es fa molt suggerent.


No passa, però estaria bé que passés, que al costat de la sala teatral del Texas s'hi projectés també la recuperació de la pel·lícula «El trio en bi bemol» de la portuguesa Rita Acevedo, a falta, esclar, de la versió cinematogràfica que no va fer mai el mateix Éric Rohmer.


Immersos com estem en una història eminentment de caràcter  romàntic —que per cert ha tingut diverses versions en català en els últims trenta anys com la de Fernando Trueba, amb Sílvia Munt i Pep Munné; o la de Joan Ollé, amb Àgata Roca i Ramon Vila; o la d'Iván Morales, amb Anna Alarcón i Xavi Sáez— és hora de dir que aquí, en una versió musical per primera vegada, les interpretacions dels dos protagonistes, Júlia Jové i Xavi Navarro, agafen volada sobretot en les peces cantades, que mostren l'experiència de la trajectòria musical que tenen acumulada els dos intèrprets que, en aquest cas, compten també amb l'acompanyament en directe de la cantant, pianista i compositora Andrea Mir, que ja havia coincidit amb Júlia Jové en l'obra «El firmament», del Teatre Nacional de Catalunya; i amb Xavi Navarro en l'obra «Un amor particular», i encara amb Jumon Erra en l'esmentat musical «Un refugi al sol».


Fa la impressió que «Després de nosaltres» és un musical de petit format i d'equip amb una formació que s'entén al complet i que, quan s'aplega, aconsegueix un resultat argumentalment atractiu i molt identificable per bona part de l'auditori, ben interpretat, amable i, sobretot, musicalment d'alt nivell, cosa que constata que no hi ha una frontera entre els grans musicals i els musicals de petit format perquè el més important dels uns i dels altres és sempre el nivell de qualitat de la composició, el dels músics i el dels intèrprets que, si existís una mena de proves PISA del teatre musical, en aquest cas tots ells traurien la millor nota.
Andreu Sotorra, Clip de Teatre, 24 setembre 2026

 PAGE 
1

